### | | | | --- | --- | | | | | --- | | **Byråd** 27. juni 2017 Sagsnr. 710-2012-141507 Dok.nr. 710-2017-149167 Sagsbehandler DPJMH | | 80.                 Borgerrådgiverens beretning 2016 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag | Kommunestyrelsesloven og vedtægterne |

###

**SAGENS INDHOLD**

[adresse] borgerrådgiverfunktion skal fremlægge en
årlig beretning for Byrådet.

Formålet med borgerrådgiveren er at styrke dialogen mellem
borgerne og [adresse] samt at bidrage til sikring af borgernes
retssikkerhed i forbindelse med kommunens sagsbehandling og faktiske
forvaltningsvirksomhed.

I den årlige beretning skal borgerrådgiverfunktionen
redegøre for sin virksomhed, herunder for forhold, der ikke findes
tilfredsstillende i kommunens sagsbehandling, borgerbetjening mv.
Borgerrådgiveren kan i den forbindelse komme med forslag og anbefalinger til
Byrådet og/eller forvaltningerne.

Dette er borgerrådgiverens fjerde beretning, og den omfatter
perioden fra 1. januar til 31. december 2016.

Malou Andreasen er etableret i et samarbejde med
[adresse], Horsens, [adresse], Randers og [adresse]. Beretningen
indeholder alene forhold relateret til [adresse].

Byrådet godkendte 23. maj 2017, at Skive Kommune kommer med
i samarbejdet, og samtidigt godkendte Byrådet en opdateret samarbejdsaftale.
Skive Kommune indtræder, når der er ansat en yderligere borgerrådgiver, det vil
sige tidligst fra 1. august 2017.

Malou Andreasen, der består af tre fuldtidsansatte
borgerrådgivere, kan kontaktes telefonisk alle hverdage, og en af
borgerrådgiverne er til stede i [adresse] (Hinnerup
administrationsbygning) tirsdag, torsdag og fredag.

Det fremgår af beretningen, at der i perioden har været 205
henvendelser til borgerrådgiverfunktionen med følgende fordeling:

|  |  |  |
| --- | --- | --- |
| **Fordelingen af henvendelser** | **2015** | **2016** |
| Børn og Skole | 81 | 66 |
| Job og Økonomi | 73 | 50 |
| Teknik og Kultur | 9 | 10 |
| Social og Sundhed | 34 | 38 |
| Borgmestersekretariat, HR og Borgerservice | 11 | 6 |
| Generelt vedrørende [adresse] | 10 | 18 |
| Uden for borgerrådgiverens kompetence | 16 | 17 |
| I alt | 234 | 205 |

Det bemærkes, at Borgerservice i størstedelen af 2016
organisatorisk var en del af Borgmestersekretariat og HR.

Af de 205 henvendelser er de 171 (svarende til 83 %)
afsluttet med en samtale hos borgerrådgiveren, hvor borgerne har fået
rådgivning og vejledning om lovgivningen, sagsbehandlingsreglerne og det
forventede sagsforløb. Det er borgerrådgiverens vurdering, at samtalerne har
ført til, at borgerne ikke længere er utilfredse med sagsbehandlingen eller har
fået en større forståelse for forløbet og dermed lettere kan acceptere
kommunens afgørelse.

I 12 tilfælde har borgerrådgiveren formuleret og videresendt
borgerens klage til besvarelse i den relevante afdeling. I 12 tilfælde har
borgerrådgiveren benyttet det såkaldte dialogprincip. Det går ud på, at
borgerrådgiveren i visse typer af sager tager ”direkte kontakt” til den
relevante afdeling fremfor at anvende den sædvanlige procedure, hvor der sendes
en skriftlig henvendelse til en afdeling med en svarfrist på tre uger. I fire
tilfælde har borgerrådgiveren deltaget som bisidder for en borger, i tre
tilfælde har borgerrådgiveren hjulpet en borger med at klage over en afgørelse,
og i tre tilfælde har borgerrådgiveren indledt en nærmere undersøgelse af
sagsbehandlingen. De tre sidstnævnte sager er nærmere beskrevet i beretningen
og vedrører områderne Børn og Familie, Pladsanvisningen samt Handicap og
Psykiatri.

Det er borgerrådgiverens overordnede oplevelse, at der er en
god og konstruktiv dialog og et godt samarbejde med Favrskov Kommunes
forskellige afdelinger, ligesom det vurderes, at afdelingernes besvarelser af
borgernes henvendelser generelt er af en meget høj kvalitet.

Ifølge beretningen har henvendelserne til borgerrådgiveren
hovedsageligt omhandlet ønske om råd og vejledning fra en uvildig instans
angående sagsbehandlingen. Herudover har henvendelserne omhandlet utilfredshed
med dårlig kommunikation og samarbejde med afdelingen, oplevelse af manglende
inddragelse og langsommelig sagsbehandling samt behov for hjælp til at
udarbejde en ansøgning, en partshøring eller en klage over en afgørelse.

Endelig er det borgerrådgiverens vurdering, at det er meget
positivt, at kommunens medarbejdere er opmærksomme på at oplyse mindre
ressourcestærke borgere om muligheden for at tage kontakt til borgerrådgiveren.

**VURDERING**

Det er direktionens vurdering, at årsberetningen generelt er
positiv og afspejler, at de forskellige forvaltninger løbende arbejder med at
optimere sagsbehandlingen.

Ved vurderingen er der lagt bl.a. vægt på, at mere end 80 %
af henvendelserne har kunnet afsluttes med en samtale hos borgerrådgiveren, og
at borgerrådgiveren giver udtryk for, at de har en god og konstruktiv dialog
med forvaltningerne.

Der er endvidere lagt vægt på, at i de tre sager, hvor
borgerrådgiveren indledte en nærmere undersøgelse af sagsbehandlingen, fandt
borgerrådgiveren ikke anledning til at foretage sig yderligere, efter at
forvaltningen havde givet en uddybende forklaring på den sagsbehandling, som
havde fundet sted.

Endelig lægger direktionen vægt på, at det kun er en meget
lille andel af de mange borgerhenvendelser, som kommunen hvert år behandler,
der ender hos borgerrådgiveren.

Direktionen bemærker, at der i de forskellige forvaltninger
er stort fokus på at optimere kommunikationen med borgerne. Dette sker bl.a.
gennem fortsat anvendelse af forskellige arbejdsmetoder, som fx styrket
borgerkontakt og opfordringer til øget direkte dialog.

**ØKONOMI**

Der er ingen økonomiske
konsekvenser.

**INDDRAGELSE**

Borgerrådgiverens beretning offentliggøres på kommunens
hjemmeside.

**INDSTILLING**

Kommunaldirektøren indstiller til Byrådet:

1.    At borgerrådgiverens beretning for 2016 godkendes.

**BESLUTNING**

***Økonomiudvalget, 20. juni 2017:***

Fraværende:René Laursen

Indstilles godkendt.

**Bilag**

|  |  |
| --- | --- |
| Borgerrådgiverens beretning Favrskov 2016 | 710-2017-143180 |
| Vedtægter | 710-2013-84915 |